Man speel bal met witdolfyn | Maroela Media
'n Video word wyd op sosiale media gedeel waar 'n man bal speel met 'n witdolfyn, 'n Arktiese walvisagtige soogdier.
Die video is in die Arktiese oseaan verfilm toe 'n groep rugbyondersteuners 'n rugbybal begin gooi het vir die witdolfyn, ook bekend as 'n beloega. Hulle het glo 'n amptelike 2019 Rugbywêreldbekerbal gebruik vir die ongewone speletjie.
New Zealand Herald berig die video is deur bemanningslede aan boord die Gemini Craft verfilm.
Die video, wat intussen reeds meer as 20 miljoen keer op Twitter gekyk is, begin met die witdolfyn wat die bal aan die man op die boot teruggee. Die man gooi dan weer die rugbybal in die water en die vriendelike beloega jaag die bal en bring dit weer terug.
Volgens die National Geographic is beloegas bekend vir hul vriendelike geaardheid en gebruik klikke en fluite om te kommunikeer. Hulle is bekend vir hul gekwetter.
Baie walvisagtiges sal soms die lewe skenk aan albino kleintjies wat dan verkleur namate hulle ouer word, maar die witdolfyn word al witter namate dié ouer word. Witdolfyne kan tot 5 m lank word en het 'n kenmerkende boggel op sy kop.